Kommissionens forordning (EF) nr. 2196/2001
af 12. november 2001
om udstedelse af eksportlicenser af type B for frugt og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Kommissionens forordning (EF) nr. 2190/96 af 14. november 1996 om gennemførelsesbestemmelser til Rådets forordning (EF) nr. 2200/96 for så vidt angår eksportrestitutioner for frugt og grøntsager(1), senest ændret ved forordning (EF) nr. 298/2000(2), særlig artikel 5, stk. 5, og
ud fra følgende betragtninger:
(1) De vejledende mængder for andre eksportlicenser af type B end dem, der ansøges om i forbindelse med fødevarehjælp, er fastsat i Kommissionens forordning (EF) nr. 1705/2001(3).
(2) I betragtning af de oplysninger, som Kommissionen råder over dags dato, er de vejledende mængder for tomater og appelsiner, som er fastsat for den igangværende eksportperiode, snart ved at blive overskredet. Denne overskridelse vil skade ordningen for eksportrestitutioner for frugt og grøntsager.
(3) For at råde bod på denne situation bør der ske en afvisning af ansøgninger om licenser af type B tomater og appelsiner, der udføres efter den 12. november 2001, indtil udgangen af den igangværende eksportperiode -
UDSTEDT FØLGENDE FORORDNING:
Artikel 1
For tomater og appelsiner afvises de ansøgninger om eksportlicenser af type B, der indgives efter artikel 1 i forordning (EF) nr. 1705/2001, og for hvilke produkternes udførselsangivelse blev antaget efter den 12. november 2001, men inden den 16. november 2001.
Artikel 2
Denne forordning træder i kraft den 13. november 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. november 2001.